En mand hos virksomheden GreenHydrogen i Kolding er blevet testet positiv for covid-19. Medarbejderen var netop startet i virksomheden efter en ferie i Østrig, da han blev blev testet positiv. Første arbejdsdag var tirsdag, og søndag kom svarene på prøverne tilbage, fortæller administrerende direktør Niels-Arne Baden til Aarhus Stiftstidende.

- Han var selvfølgelig rundt og hilse pænt på folk. Det gør vi altid. Han havde ingen symptomer og vidste ikke, at han var smittet. Men søndag ringer han og fortæller, at hans kammerat, som han har været på skiferie med, var konstateret positiv, og senere blev han også testet positiv, siger han.

Medarbejdere sidder nu i karantæne i et sommerhus i Nordjylland og 17 kollegaer er blevet sendt i karantæne, oplyser direktøren.

- Som han selv har konstateret, er der nok ingen, der glemmer, at han er ankommet. Han er selvfølgelig påvirket, men tager det roligt, og som vi siger til ham, har han ikke gjort noget forkert, siger Niels-Arne Baden til avisen. Virksomheden kører videre, men på et lavere blus.